‘Russiese troepe moet padgee’ – Oekraïne(Foto: Anatolii Stepanov, AFP) Oekraïne vra vir ŉ onmiddellike skietstaking en eis dat Russiese troepe uit die beleërde land padgee. Dit kom te midde van tientalle sterftes van Oekraïners, ook kinders, en duisende ander mense wat probeer uit die land vlug. Leiers van Oekraïne gaan Maandag met hul Russiese eweknieë vergader oor moontlike maniere om die gevegte te beëindig. Oekraïne se afvaardiging gaan Russiese verteenwoordigers aan die grens van Belarus ontmoet vir die eerste gesprekke sedert die Russe die land ingeval het. Belarus, wat ŉ bondgenoot van Rusland is, het glo Russiese troepe toegelaat om Oekraïne in te val. “Die Oekraïense afvaardiging het by die grens met Belarus aangekom om aan gesprekke met verteenwoordigers van die Russiese Federasie deel te neem,” het die Oekraïense presidensie in ŉ verklaring gesê. “Die sleutelkwessies wat bespreek gaan word, is ŉ onmiddellike skietstaking en Rusland se onttrekking van sy troepe uit Oekraïne.” Die Oekraïense afvaardiging bestaan uit die minister van verdediging, Oleksii Reznikov, en adjunkminister van buitelandse sake, Mikola Tochitski. Wolodimir Zelenski, president van Oekraïne, het in ŉ afsonderlike verklaring gesê hy is skepties oor die moontlikheid van ŉ deurbraak tydens die gesprekke. “Soos altyd glo ek nie regtig in die uitkoms van hierdie vergadering nie, maar laat hulle probeer,” het hy gesê. Hy het intussen Russiese troepe gevra om aanvalle te staak en die slagveld te verlaat om hul eie lewens te red. Zelenski beweer dat meer as 4 500 Russiese soldate reeds hul lewens in die stryd tussen Rusland en Oekraïne verloor het. Hy het ook ŉ beroep op die Europese Unie (EU) gedoen om ŉ spesiale proses van stapel te stuur sodat lidmaatskap van die EU dadelik aan Oekraïne toegestaan kan word. Intussen probeer Oekraïne steeds Russiese magte uit Kharkiv verdryf. Meer as 100 dood Die Verenigde Nasies (VN) se menseregtehoof het vroeër vandag gesê meer as 100 Oekraïners is dood in gevegte sedert Rusland die land vyf dae gelede aangeval het. Michelle Bachelet het aan die VN se menseregteraad gesê dat altesame 304 burgerlikes in die aanvalle beseer is en minstens 102 mense dood is. Sewe van die slagoffers is kinders. “Die werklike sterftesyfer, vrees ek, is aansienlik hoër,” het sy gesê. “Die meeste van hierdie burgerlikes is dood in lugaanvalle en weens ploftoestelle met ŉ wye impakgebied, asook swaar artillerie en lanseervuurpylstelsels. “Miljoene burgerlikes, onder wie kwesbare en ouer mense, word gedwing om in verskeie vorme van bomskuilings, soos ondergrondse stasies, weg te kruip om van ontploffings en lugaanvalle te probeer ontsnap.” Bachelet het daarop gewys dat die VN se vlugtelingagentskap reeds 368 000 mense getel het wat as vlugtelinge uit die land vlug. “Die oproepe vir vrede wat van individue reg oor die wêreld kom, wys daarop dat ons toekoms nie een moet wees wat gesamentlike ooreengekome internasionale menseregtewetgewing verontagsaam nie,” sê sy. “My gedagtes en gebede gaan uit na elke Oekraïense burger en diegene wêreldwyd wat swaar kry.”